༈ཨོཾ་སྭ་སྟི།  གསུང་རབ་ལི་ཤི་ཟོས་པ་ཡི།  ། བློ་གྲོས་སྤོས་ཀྱི་གླང་པོའི་ཁ།  ། ལེགས་བཤད་དྲི་ཡིས་བགོས་པ་ལས།  ། དབུགས་ཀྱང་མངར་པོར་འཐུལ་འདི་སྟེ།  ། ཕྱོགས་ཀྱི་མཛེས་མ་དབྱར་དུས་ཀྱི།  ། ལང་ཚོ་རྒྱས་ལ་སྤྲིན་གཞོན་རྣམས།  ། ཆགས་པས་འདུས་ཏེ་འཁྲིགས་པ་ལས།  ། ལུས་བཅུད་ཆར་རྒྱུན་ཟག་པ་ལ།  ། ཀུ་མུ་ཏ་རྣམས་རང་གི་གཉེན།  ། ཉམས་ཉེས་གྱུར་ལ་ཆུ་འཛིན་རྣམས།  ། ངུས་པའི་འཆི་མ་འཐོར་སྙམ་སྟེ།  ། བཞིན་ཟུམ་གནག་ཅིང་འདར་བར་བྱེད།  ། དེ་མཐོང་པདྨའི་ཚོགས་རྣམས་ཀྱང་།  ། རང་གཉེན་མཐོང་འདོད་གདུང་བ་ཡིས།  ། འདབ་མ་ཟུམ་པའི་ཐལ་སྦྱར་ཏེ།  ། སྤྲིན་ལ་གོ་སྐབས་འབྱེད་པར་གསོལ།  ། རི་བོ་རྣམས་ནི་ཡུན་རིང་དུ།  ། ཆར་རྒྱུན་ཁྲུས་ཀྱིས་དྲི་མ་ཀུན།  ། བཀྲུ་བའི་གཙང་སྦྲ་ལྷུར་ལེན་པ།  ། བྲམ་ཟེའི་བརྟུལ་བཞུགས་འཛིན་པར་བྱེད།  ། བུང་བའི་ཚོགས་རྣམས་མེ་ཏོག་བཅུད།  ། བསོག་པའི་ཁུར་པོར་ས་བུག་ཏུ།  ། གཡོ་མེད་ཟིམ་མེར་གནས་པ་ནི།  ། སྒོམ་ཆེན་རྣམ་ཐར་སློབ་པ་བཞིན།  ། དམར་སེར་མདོག་ཅན་ཕྱེ་ལབ་དག། ཟིལ་པའི་དྲ་བ་དྲ་ཕྱེད་ཅན།  ། ལོ་འདབ་གདུགས་འོག་འགྱིང་བ་ནི།  ། བླ་ཆེན་འགའ་ལ་འགྲན་པ་བཞིན།  ། དེ་ཚེ་དྲང་སྲོང་བ་ཡ་བེ།  ། ཚུལ་དེར་ཁྲོས་ཏེ་ཕོ་ཉ་བ།  ། འཐོར་བྱེད་དྲག་པོ་མངགས་པ་ན།  ། སྙིང་མེད་སྤྲིན་རྣམས་ཕྱོགས་བཅུར་བྲོས།  ། སྔོ་བསང་ལྷ་མོས་ཉི་ཟླ་ཡི།  ། ནུ་ཞོས་ཉིན་མཚན་རེས་མོས་སུ།  ། འདབ་བརྒྱ་པ་དང་ཀུ་མུ་ཏ།  ། བསྐྱངས་པས་ལང་ཚོ་ཉམས་པ་སོས།  ། བུང་བ་རྣམས་ཀྱང་ས་བུག་གནས།  ། ཐོན་ཏེ་མེ་ཏོག་ཚལ་འཁོར་བ།  ། སྒོམ་ཆེན་མཉམ་གཞག་ལས་བཞེངས་ཏེ།  ། གྲོང་ཡུལ་བསོད་སྙོམས་རྒྱུ་བ་བཞིན།  ། ཕྱེ་མ་ལེབ་རྣམས་ནམ་མཁའ་ལ།  ། ཅི་ནུས་རྩལ་གྱིས་འཕུར་བ་ནི།  ། བླ་ཆེན་རྒྱལ་ཁམས་ཕྱོགས་མེད་དུ།  ། དགྱེས་བཞིན་ཡུད་ཡུད་འབྱོན་ལ་འགྲན།  ། རི་བོ་རྡུལ་གྱི་དྲི་དག་ནས།  ། ཡིད་འོང་བཀྲག་མདངས་རྒྱས་པ་དང་།  ། བདག་ཅག་ཉེར་འཚེ་དང་བྲལ་ཏེ།  ། དགེ་མཚན་འཕེལ་བ་དུས་མཉམ་བྱུང་།  ། ས་ཕོ་རྟ་ལོའི་ཟླ་༥ཚེས་༥ཉིན།  ། པོའུ་ཙི་ཧ་ཅང་ཟ་མང་ནས།  ། སྒྲེགས་དང་ལྷན་ཅིག་ཚིག་འཕྲེང་འདི།  ། ཆོས་ཀྱི་རྡོ་རྗེའི་ཁ་ནས་ཐོན།  ། ཆར་བབ་པ་དང་ཉི་མ་ཤར་བ་ལ་བསྔགས་པའི་རབ་བཏགས་ཀྱི་ཚིགས་བཅད་ཡིན་ནོ། །  ། །